钦定古今图书集成/方舆汇编/边裔典/第123卷 > 周
## 钦定古今图书集成/方舆汇编/边裔典/第123卷 > 周

### 成王 年大会诸侯于成周北唐戎犬戎数楚皆入贡

按《汲冢周书王会解》：“北唐戎以闾阎以隃寇。犬戎文
马而赤鬣缟身，目若黄金，名古黄之乘，数楚每牛。”每
牛，牛之小者也。

〈注〉北。唐戎在西北者也。《射礼》“以闾象为射器。”犬戎。西戎。远者数楚。北戎。

成王三十年，离戎来宾。

按：《竹书纪年》云云。

〈注〉《离戎》，《骊山》之戎也。为林氏所伐，告于成王。

### 穆王八年春北唐来宾

按《竹书纪年》：“八年春，北唐来宾，献一骊马，是生𫘧耳。
穆王十二年，征犬戎。”

按《竹书纪年》十二年，毛公班、共公利、逢公固帅师从
王伐犬戎。冬十月，王北巡狩，遂征犬戎按《国语》，穆王将征犬戎，祭公谋父谏曰：“不可。先王耀
德不观兵。夫兵戢而时动，动则威，观则玩，玩则无震。”
是故周文公之颂曰：“载戢干戈，载櫜弓矢。我求懿德，
肆于时夏，允王保之。”先王之于民也，茂正其德而厚
其性，阜其财“求，而利其器用。明利害之乡，以文修之”，
使务利而避害，怀德而畏威，故能保世以滋大。昔我
先世后稷以服事虞夏，及夏之衰也，弃稷弗务。我先
王不窋，用失其官，而自窜于戎翟之间，不敢怠业，时
序其德，纂修其绪，修其训典，朝夕恪勤，守以惇笃，奉
以忠信，奕世载德，不忝前人。至于武王，昭前之光明，
而加之以慈和，事神保民，莫不欣喜。商王帝辛大恶
于民，庶民弗忍，欣戴武王，以致戎于商牧。是先王非
务武也，勤恤民隐而除其害也。夫先王之制：邦内甸
服，邦外侯服，侯卫宾服，蛮夷要服，戎翟荒服。甸服者
祭，侯服者祀，宾服者享，要服者贡，荒服者王。日祭、月
祀、时享、岁贡、终王，先王之训也。有“不祭则修意，有不
祀则修言，有不享则修文，有不贡则修名，有不王则
修德。序成而有不至则修刑，于是乎有刑不祭，伐不
祀，征不享，让不贡，告不王。于是乎有刑罚之辟，有攻
伐之兵，有征讨之备，有威让之令，有文告之辞。布令
陈辞而又不至，则又增修于德，无勤民于远。是以近
无不听，远无不服。”今自《大毕》伯仕之终也，犬戎氏以
其职来王。天子曰：“予必以不享征之，且观之兵。其无
乃废先王之训，而王几顿乎？吾闻夫犬戎树惇，能帅
旧德而守终纯固，其有以御我矣。”王不听，遂征之，得
四白狼、四白鹿以归。自是荒服者不至。

穆王十三年春，祭公帅师从事西征，次于阳纡。秋七
月，西戎来宾。

按：《竹书纪年》云云。

穆王十七年秋八月，迁戎于太原。

按：《竹书纪年》云云。

“王北征，行流沙千里，积羽千里。征犬戎，取其五王以东。”西征于《青鸟》所解。〈《三危山》、〉《西征》还，履天下，亿有九万里。

### 懿王七年西戎侵镐

懿王二十一年，虢公帅师北伐《犬戎》，败逋。

按：以上《竹书纪年》云云。

### 孝王元年春正月王即位命申侯伐西戎

孝王五年，西戎来献马。

按：以上《竹书纪年》云云。

### 夷王七年虢公帅师伐太原之戎至于俞泉获马千匹

按：《竹书纪年》云云。

### 厉王十一年西戎入于犬丘

按：《竹书纪年》云云。

### 宣王六年西戎杀秦仲

按：《竹书纪年》云云。

宣王三十三年，王师伐太原之戎，不克。

按：《竹书纪年》云云。

### 幽王四年秦人伐西戎

按：《竹书纪年》云云。

幽王六年，王命伯士帅师伐六济之戎，王师败逋，西
戎灭盖。

按：《竹书纪年》云云。

幽王十一年，申人、鄫人以犬戎入寇，王师败绩。
按《竹书纪年》：“十一年春，申人、鄫人及犬戎入宗周，弑
王及郑桓公。犬戎杀王子伯服，执褒姒以归。申侯、鲁
侯、许男、郑子立宜臼于申。虢公翰立王子余臣于携。”
按《史记·匈奴列传》：“周幽王用宠姬褒姒之故，与申侯
有郤。申侯怒而与犬戎共攻杀周幽王于骊山之下，
遂取”周之焦、檴，而居于泾、渭之间，侵暴中国。秦襄公
救周，于是周平王去鄷鄗而东徙雒邑。

### 惠王十七年虢公败犬戎于渭汭

按《春秋》不书。按《左传》，闵公二年春，虢公败犬戎于
渭汭。舟之侨曰：“无德而禄，殃也，殃将至矣。”遂奔晋。

### 襄王三年夏王子带以戎入寇秦晋伐戎平之

按《春秋》不书。按《左传》，僖公十一年：“夏，扬拒泉、皋、伊、
雒之戎，同伐京师，入王城，焚东门，王子带召之也。秦
晋伐戎以救周。秋，晋侯平戎于王。”

襄王四年冬齐侯使管仲隰朋和戎。

按《春秋》不书。按《左传》：僖公十二年：王以戎难故，讨
王子带。秋，王子带奔齐。冬，齐侯使管夷吾平戎于王，
使隰朋平戎于晋。王以上卿之礼飨管仲，管仲辞曰：
“臣贱有司也，有天子之二，守国高在若节《春秋》，来承
王命，何以礼焉？陪臣敢辞。”王曰：“舅氏余嘉乃勋，应乃
懿德，谓督不忘，往践乃职，无逆朕命。”管仲受下卿之
礼而还。君子曰：“管氏之世祀也，宜哉！让不忘其上。《诗》
曰：‘恺悌君子’，神所劳矣。”

襄王八年“秋，王以戎难告于齐。齐征诸侯而戍周。”
按《春秋》不书。按《左传僖公十六年》云云。

襄王十四年秋，秦晋迁陆浑之戎于伊川按《春秋》不书。按《左传僖公二十二年》：“初，平王之东
迁也，辛有适伊川，见被发而祭于野者，曰‘不及百年，
此其戎乎？其礼先亡矣’。”秋，秦晋迁陆浑之戎于伊川。
襄王二十五年夏四月，晋人及姜戎败秦师于殽。
按《春秋》僖公三十三年云云。

襄王三十三年“冬十月鲁公子遂会雒戎盟于暴”
按《春秋》文公八年云云。

### 匡王三年秋甘歜败戎于邥垂

按《春秋》不书。按《左传》文公十七年“秋，周甘歜败戎
于邥垂，乘其饮酒也。”

### 定王元年春楚子伐陆浑之戎

按《春秋宣公三年》云云。按《左传》“楚子伐陆浑之戎，
遂至于雒，观兵于周疆。”

定王十七年秋，王师败绩于茅戎。

按《春秋》成公元年云云。按《左传》，春，晋侯使瑕嘉平
戎于王。单襄公如晋拜成。刘康公徼戎，将遂伐之。叔
服曰：“背盟而欺大国，此必败。背盟不祥，欺大国不义，
神人弗助，将何以胜？”不听，遂伐茅戎。三月癸未，败绩
于徐吾氏。闻齐将出楚师。夏盟于赤棘。按《注》，“茅戎，
戎别种也。”

### 灵王十三年春晋及齐人等会于向戎子驹支与焉按春秋襄公十四年春正月季孙宿叔老会晋士丐齐人宋人卫人郑公孙虿曹人莒人邾人滕人薛人

杞人、小邾人会吴于向。戎子事不书。按《左传》，十
四年春，吴告败于晋。会于向，为吴谋楚故也。范宣子
数吴之不德也以退。吴人执莒公子务娄，以其通楚
使也。将执戎子驹支。范宣子亲数诸朝，曰：“来姜戎氏！
昔秦人迫逐乃祖吾离于瓜州。乃祖吾离，被苫盖，蒙
荆棘以来，归我先君。我先君惠公有不腆之田，与女
剖分而食之。今诸侯之事我寡君，不如昔者，盖言语
漏泄，则职女之由，诘朝之事，尔无与焉与？”将执女，对
曰：“昔秦人负恃其众，贪于土地，逐我诸戎。惠公蠲其
大德，谓我诸戎是四岳之裔胄也，毋是翦弃！赐我南
鄙之田，狐狸所居，豺狼所嗥。我诸戎除翦其荆棘，驱
其狐狸豺狼，以为先君不侵不叛之臣，至”于今不贰。
昔文公与秦伐郑，秦人窃与郑盟而舍戍焉，于是乎
有殽之师。晋御其上，戎亢其下，秦师不复，我诸戎实
然。譬如捕鹿，晋人角之，诸戎掎之，与晋踣之戎，何以
不免？自是以来，晋之百役，与我诸戎相继，于时以从
执政，犹殽志也，岂敢离逖？今官之师旅，无乃实有所
阙，以携诸侯而罪我诸戎。“我诸戎饮食衣服不与华
同，贽币不通，言语不达。何恶之能为？不与于会，亦无
瞢焉。”赋《青蝇》而退。宣子辞焉，使即事于会，成恺悌也。

### 景王十二年晋梁丙张趯率阴戎伐颍

按《春秋》不书。按《左传昭公九年》：“周甘人与晋阎嘉
争阎田。晋梁丙、张趯率阴戎伐颍。王使詹桓伯辞于
晋曰：‘我自夏以后稷、魏、骀、芮、岐、毕，吾西土也。及武王
克商，蒲、姑、商、奄，吾东土也；巴、濮、楚、邓，吾南土也；肃、慎、
燕、亳，吾北土也，吾何迩封之有？文、武、成、康之建母弟，
以蕃屏周，亦其废队是为，岂如弁髦而因以敝之？先
王居《梼杌》于四裔，以御魑魅，故允姓之奸，居于瓜州。
伯父惠公归自秦，而诱以来，使偪我诸姬，入我郊甸，
则戎焉取之？戎有中国，谁之咎也？后稷封殖天下，今
戎制之，不亦难乎？伯父图之。我在伯父，犹衣服之有
冠冕，木水之有本原，民人之有谋主也。伯父若裂冠
毁冕，拔本塞原，专弃谋主，虽戎狄其何有余一人’？”叔
向谓宣子曰：“文之伯也，岂能改物？翼戴天子，而加之
以共？自文以来，世有衰德，而暴灭宗周，以宣示其侈
诸侯之贰，不亦宜乎？且王辞直，子其图之。”宣子说王
有姻丧，使赵成如周吊，且致阎田与襚反颍俘。王亦
使宾滑执甘大夫襄以说于晋，晋人礼而归之。
景王二十年秋八月，晋荀吴帅师灭陆浑之戎。
按《春秋》昭公十七年云云。按《左传》，晋侯使屠蒯如
周，请有事于雒与三涂。苌弘谓刘子曰：“客容猛，非祭
也，其伐戎乎？陆浑氏甚睦于楚，必是故也。君其备之。”
乃警戎备。九月丁卯，晋荀吴帅师涉自棘津，使祭史
先用牲于雒。陆浑人弗知，师从之。庚午遂灭陆浑，数
之以其贰于楚也。陆浑子奔楚，其众奔甘鹿。周大获。
宣子梦文公携荀吴而授之陆浑，故使穆子帅师献
俘于文公。

### 敬王二十九年夏晋人执戎蛮子赤归于楚

按《春秋》哀公四年云云。按《左传》夏，楚人既克夷虎，
乃谋北方。左司马眅、申公寿馀、叶公诸梁，致蔡于负
函，致方城之外于缯关，曰：吴将溯江入郢，将奔命焉。
为一昔之期，袭梁及霍单浮馀，围蛮氏，蛮氏溃，蛮子
赤奔晋阴地。司马起丰析与狄戎以临上雒。左师军
于菟和，右师军于仓野。使谓阴地之命大夫士蔑曰：
“晋楚有盟，好恶同之，若将不废，寡君之愿也。不然，将
通于少习以听命。”士蔑请诸赵孟，赵孟曰：“晋国未宁，
安能恶于楚？必速与之。”士蔑乃致九州之戎，将裂田
以与蛮子而城之，且将为之卜。蛮子听卜，遂执之，与其五大夫，以畀楚师于三户司马，致邑立宗焉，以诱
其遗民，而尽俘以归。

《山海经》。